DEN EUROPÆISKE CENTRALBANKS AFGØRELSE
af 1. december 1998
om de nationale centralbankers fordelingsnøgle for kapitalindskud i Den Europæiske Centralbank
(ECB/1998/13)
(1999/331/EF)
STYRELSESRÅDET FOR DEN EUROPÆISKE CENTRALBANK HAR -
under henvisning til artikel 29 i statutten for Det Europæiske System af Centralbanker og Den Europæiske Centralbank (i det følgende benævnt "statutten"), og
ud fra følgende betragtninger:
Artikel 2 i ECB's beslutning af 9. juni 1998 om den metode, der skal anvendes ved fastsættelsen af fordelingsnøglen for de nationale centralbankers kapitalindskud i Den Europæiske Centralbank (ECB-1998/1)(1), fastsætter, at fordelingsnøglen kan revideres inden overgangen til tredje fase i tilfælde af, at Kommissionen inden december 1998 tilvejebringer reviderede statistiske data, som skal anvendes til fastsættelsen af fordelingsnøglen, og som ville resultere i en ændring af en NCB's indskud på 0,01 % eller derover;
de statistiske data, som skal anvendes til fastsættelsen af fordelingsnøglen, blev tilvejebragt af Kommissionen for De Europæiske Fællesskaber i november 1998 i overensstemmelse med de regler, som Rådet for Den Europæiske Union vedtog den 5. juni 1998(2);
de nationale centralbankers (NCB'ernes) vægt i fordelingsnøglen skal justeres, eftersom de reviderede data resulterer i en ændring af en NCB's indskud på 0,01 % eller derover;
i tilfælde af, at de tal, som Kommissionen for De Europæiske Fællesskaber har tilvejebragt, ikke sammenlagt udgør 100 %, skal afvigelsen udlignes ved i stigende orden at lægge 0,0001 procentpoint til den (de) mindste andel(e), indtil nøjagtigt 100 % er nået, hvis den oprindelige sum udgjorde mindre end 100 % -
VEDTAGET FØLGENDE AFGØRELSE:
Artikel 1
Den i artikel 29.1 i statutten anførte vægt, som tildeles NCB'erne i fordelingsnøglen, fastsættes således:
TABELPOSITION
Artikel 2
1. Denne afgørelse erstatter ECB's beslutning af 9. juni 1998 om den metode, der skal anvendes ved fastsættelsen af fordelingsnøglen for de nationale centralbankers kapitalindskud i Den Europæiske Centralbank (ECB/1998/1).
2. Denne afgørelse er gyldig med tilbagevirkende kraft fra den 1. juni 1998. Den Europæiske Centralbanks Styrelsesråd bemyndiges herved til at træffe alle foranstaltninger, der er nødvendige for at gennemføre en justering af de beløb, der allerede er betalt af ECB'erne i medfør af ECB's beslutning af 9. juni 1998, der fastsætter de foranstaltninger, som er nødvendige for indbetalingen af Den Europæiske Centralbanks indskudskapital (ECB-1998/2).
3. Denne afgørelse offentliggøres i De Europæiske Fællesskabers Tidende.
Udfærdiget i Frankfurt am Main, den 1. december 1998.